Ce ar trebui făcut, la nivel național, pentru activarea statului în sprijinul lor și pentru schimbarea mentalității? Pretins morală, societatea noastră glorifică familia tradițională doar ca opoziție față de identități de gen, altele decît heterosexualitatea, și ca susținere a instituției Bisericii, dar nu se ocupă – să protejeze, să sprijine, să acorde asistență – de cei aflați în situații dramatice în interiorul acestui tip idealizat de familie (la problematica mamelor adolescente se adaugă violența domestică, agresiunile sexuale, abandonul copiilor etc.). Cu ipocrizie drapată în retorică sforăitoare, societatea regurgitează clișee privind familia pentru a servi unor discursuri publice, fără a fi interesată în mod real de sănătatea familiei.